Izvor: N1 Ilustracija, arhiva

Udruženje Egal saopštilo je da je u Beogradu napadnuta trans osoba i da su joj nanete teške povrede. U saopštenju se ističe da taksisti nisu hteli da je prevezu u bolnicu, a da se policija nije profesionalno ponela.

Kako je navedeno, nju su napala petorica muškaraca u subotu, 30. aprila, oko 4.00, na uglu Uskočke ulice i Cara Lazara, kada je izlazila iz ugostiteljskog objekta.

Oni su je šutirli, udarali kopčom od kaiša, gađali betonskim kockama, psovali i vređali.

Žrtva po imenu Leona počela je da beži od napadača i otrčala je do obližnje taksi stanice.

"Leona je pokušala da uđe u jedno od taksi vozila, ali je taksista odmah upalio auto i udaljio se od nje. Uspela je da uđe u jedan taksi, ali je vozač počeo da je izbacuje napolje, dok su u istom trenutku dvojica napadača pokušali da je izvuku iz vozila. Nekako je taksista na moje molbe krenuo i posle 40 metara zaustavio je vozilo i isterao me napolje u ulici Carice Milice. Nije hteo ni policiju da zove niti da me bilo gde vozi, uprkos svim mojim molbama", rekla je Leona Egalu.

"Sad su praznici i za vreme njih nećemo raditi na prijavi. I Kenedi je ubijen pa se ne zna još ko je kriv". Dežurni inspektor, SUP Savski venac

Kako se dodaje, u tom trenutku je stiglo još pet-šest taksi vozila u pomoć kolegi, ali niko od njih nije hteo da poveze Leonu, a jedan od njih joj je rekao: "Ne vozimo transvestite, pedere i krvave!"

U saopštenju se dodaje da su se posle toga taksisti razišli i ostavili Leonu krvavu i izlomljenu na ulici.

"Ona je nazvala dežurnu službu policije, koja joj je prosledila broj telefona dežurne službe policije na Savskom vencu koju nije mogla da dobije. Srećom, naišla je jedna osoba koja joj je ponudila pomoć i uspela da zaustavi taksi da odveze Leonu kući", navode iz udruženja.

Ona je pošto se okupala i presvukla otišla u policijsku stanicu Savski venac da prijavi napad, gde je, kako je navedeno, dežurni policajac pitao: "Šta ti treba da se oblačiš tako?"

Napravljen je zapisnik, a potom je otišla u Urgentni centar da se utvrde povrede. Lekar specijalista joj je konstatovao prelom zgloba desne šake, posekotine po glavi i telu.

Nakon ukazane neophodne pomoći, Leona se vratila u policijsku stanicu, a dežurni inspektor je, kako se ističe, na zahtev Leone da se otkriju krivci kukavičkog napada odgovorio: "Sad su praznici i za vreme njih nećemo raditi na prijavi. I Kenedi je ubijen pa se ne zna još ko je kriv".

Udruženje Egal zahteva da policija učini sve na hvatanju napadača i njihovom privođenju pravdi.

"Neprihvatljivo je ponašanje policijskih službenika koji su svojim komentarima dodatno viktimizovali žrtvu napada. Posebno je začuđujuće takvo ponašanje ukoliko svi znamo da je policija i Ministarstvo unutrašnjih poslova često ističu da su obučili stotine svojih radnika za rad sa LGBT zajednicom", piše u saopštenju.